Een dood toe huis se dak meegeeDie toneel waar die gedeelte van ‘n dak by ‘n huis in Boskruin meegegee het. (Foto: ER24) ’n Konstruksiewerker is dood nadat ’n gedeelte van die dak van ’n huis in die omgewing van Randburg in Johannesburg meegegee het. Russel Meiring, woordvoerder van ER24, sê paramedici is Woensdag na die huis in Boskruin ontbied. Twee mans was met paramedici se aankoms omstreeks 13:29 op die toneel besig om die konstruksiewerker van onder die beton te bevry. Die nooddiensbeamptes het die man ondersoek en bevind dat hy reeds aan sy beserings beswyk het. Hy is op die toneel dood verklaar. Die ander twee mans het ligte tot matige beserings opgedoen toe die dak meegegee het. Albei is op die toneel behandel voordat hulle na ’n nabygeleë hospitaal vervoer is vir verdere mediese behandeling. Die plaaslike owerhede was gistermiddag op die toneel om ondersoek in te stel.